## Mission

Medlemmerne i **Netværk af erfarne IT-projektledere** (Netværket) vil udvikles fagligt og personligt gennem erfaringsudveksling og fælles søgen efter ny viden.

Netværkets medlemmer kan drøfte ethvert emne af faglig eller professionel karakter, som vurderes værende en naturlig del af en projektleders virke, herunder udfordringer i forhold til ledelse og kommunikation. Alle emner drøftes i fortrolighed, og Netværkets medlemmer har tavshedspligt udadtil.

## Vision Netværket vil være et attraktivt og inspirerende netværk på højt fagligt niveau for erfarne IT-projektledere.

## Netværkets aktiviteter

Netværkets aktiviteter understøtter mission og vision ved erfaringsudveksling blandt medlemmerne. Netværket mødes til arrangementer, der inspirerer og udvikler medlemmerne.

Netværkets arrangementer er åbne for alle medlemmer, som hver kan invitere én gæst med til hvert møde med henblik på gæstens optagelse i Netværket. I tillæg kan der inviteres gæster fra den virksomhed, som lægger lokaler til, eller på anden vis sponsorerer et møde. Gæster deltager kun i den åbne del af møderne.

### Arrangementskalender

Netværkets arrangementer annonceres ved begyndelsen af hver sæson via [Arrangementskalenderen](http://it-pl.dk/public/downloads/Arrangementskalender.pdf), som mindst indeholder dato og tema-forslag for hvert arrangement. Alle medlemmer forventes at deltage i arrangementskomitéen i løbet af deres medlemskab.

## Arrangementskomité

Netværkets kontinuitet er betinget af, at der, blandt Netværkets medlemmer, vælges en arrangementskomité til at facilitere næste sæsons aktiviteter.

Arrangementskomitéen:

* består af 1-4 personer, som vælges for én sæson (august – juli) ad gangen på sidste netværksmøde inden sommerferien
* konstituerer sig senest i august med en formand
* har ansvaret for at planlægge og afvikle Netværkets 6-8 arrangementer pr. år
* udarbejder Arrangementskalender og kommunikerer denne til medlemmerne
* administrerer Netværkets budget efter aftale med Ative.

Formanden har ansvaret for at lede Netværkets møder. Mødeledelsen kan delegeres til et andet netværks-medlem.

Arrangementskomitéen og medlemmer der støtter Arrangementskomitéen honoreres jnfr. årets budget.

Arrangementskomitéen kan delegere ansvaret for at planlægge og afvikle arrangementer til et menigt medlem.

Varigt forfald til Arrangementskomitéen meldes skriftligt til formanden, som kan tage initiativ til at supplere Arrangementskomitéen inden for en sæson.

## Beslutninger

Alle Netværkets beslutninger træffes ved simpelt flertal. Et medlem kan kræve, at enhver beslutning prøves ved skriftlig afstemning, hvor hvert medlem har én stemme. Stemmer kan afgives personligt ved fysisk fremmøde eller deltagelse via tele-konference eller lign. Stemmer kan også afgives ved underskrevet fuldmagt, som afleveres til mødeleder forud for afstemningen.

I forbindelse med medlemsoptagelse kan et eksisterende medlem nedlægge veto for optagelse.

## Ative som netværks-vært

Netværket er en platform og et forretningsområde, der supplerer Atives øvrige aktiviteter. Netværket skal være synligt og fremstå professionelt også udadtil. Ative støtter Netværket med markedsføring af og rekruttering til netværket, bl.a. ved at eksponere Netværket på Atives [hjemmeside](http://www.it-pl.dk/).

Ative varetager

* opdatering af medlemskartotek, så det er tilgængeligt for Netværkets medlemmer
* administration af ind- og udmeldelser
* bogholderi og regnskab, herunder fakturering af kontingent

Ative kan:

* foreslå ændringer til nærværende leveregler forud for en sæson
* sparre med Netværket omkring realisering af Netværkets mission og vision, konkrete arrangementer og bookning af foredragsholdere
* levere faglige indslag på Netværkets møder
* teste Atives produkter og services overfor Netværket, med feedback fra Netværket

## Budget

### Honorar og foredragsholdere

Det tilstræbes, at arrangementer afholdes i medlemmernes virksomheder.

Til alle værter og foredragsholdere, inkl. Netværkets egne medlemmer, kan der gives en erkendtlighed, som f.eks. en vin-gave.

Eksterne foredragsholdere kan hyres mod en erkendtlighed, som f.eks. en vin-gave, eller mod honorar. Netværkets medlemmer kan ikke modtage honorar.

Netværket er organiseret som et udviklingstilbud, hvor Arrangementskomitéen forvalter det meste af årskontingentet til netværksarrangementer og foredrag. Med f.eks. det formål at spare op til en ekstern foredragsholder, kan et evt. overskud overføres til næste sæson.

### Sæsonbudget

Budget for den aktuelle sæson er tilgængeligt for medlemmerne på Netværkets Intranet ([budget](http://it-pl.dk/intranet/login/arkiv/budget.html)).

## Medlemskartotek, optagelse og kontingentopkrævning

Optagelse i Netværket sker ved ansøgning via Netværkets hjemmeside på [www.it-pl.dk/medlemmer/ny](http://www.it-pl.dk/medlemmer/ny).

Arrangementskomitéen indstiller medlemmer til optagelse efter, at det potentielle medlem har deltaget på min. ét af Netværkets forudgående arrangementer, og således har mødt Netværkets eksisterende medlemmer. En beslutning om optagelse af nye medlemmer træffes som beskrevet i afsnittet Beslutninger. Arrangementskommiteen oplyser gæster om dette forhold. Eksisterende medlemmer kan fortsætte deres medlemskab efter jobskifte.

Netværket består af optil 30 medlemmer. Såfremt netværket kommer ned på 20 medlemmer eller derunder, skal det diskukteres om netværket fortsat er levedygtigt (ift. at skaffe oplægsholdere).

Kontingent opkræves som en kompetencenetværks-deltagerafgift for ét år ad gangen for perioden 1. august til 31. juli med forfald ift. fakturering fra Ative. Det forventes, at man betaler kontingent, såfremt man ikke har meldt sig ud inden 1. august, og det er det enkelte medlem som er ansvarlig for at sikre, at faktureringsoplysninger er ajourført.

Et medlem, der ikke har betalt kontingent, kan ikke deltage i Netværkets arrangementer. Indbetalt kontingent tilbagebetales ikke. Ved indmeldelse efter 1. februar betales halvt kontingent. Kontingent for kommende sæson fastsættes senest 1. juli. Der refereres til levereglerne ved fakturering af kontingentet.

## Ikrafttrædelse

Nærværende leveregler er opdateret pba. drøftelse på netværksmøde 19. juni 2017 og blev godkendt på netværksmøde 31. august 2017. Der refereres til levereglerne ved fakturering af kontingentet.

Aktuelle justering blev diskuteret på netværksmødet i marts 2020, og skal endeligt godkendes af netværket før gældende.